Ô Museo a vvia Duomo ca porta ‘o nomme sujo, se cunzerva na parte d’ ‘e llettere ca ‘o principe napulitano Gaetano Filangieri (1753 -1788) spedette ô famuso pulìteco ‘mericano Benjamin Franklin, uno d’ ‘e *pate funnature* d’ ‘e State Aunìte. ‘A 22a edizzione d’ ‘o *Maggio d’ ‘e Munumiente* l’àveno addedecata a chillu granne penzatore allummenìsta e a ll’idea assaje recenàle e revoluzzionaria ca vulette spalefecà: ‘o *derìtto â felicità*. Chillo ‘*pursuit of Happiness’* ca, ô 1776, ‘e ‘Mmericane scrivettero ‘ncopp’â Dichiarazzione ‘e Indipennenza lloro, ‘nzémmora cu ll’ate dduje deritte essenziale ‘e ll’ommo: chille â vita e â libbertà.

Pe cchesto facette bbuòno ‘o Cummune ‘e Napule a ‘ntitulà ‘a manifestazzione ‘e chist’anno a Filangieri, simbé ‘e Napulitane che canosceno ‘o penziero sujo nun songo assaje… Però chesta po’ essere ‘a meglia accasione pe ssapé nu pucurillo ‘e cchiù ‘e stu masto napulitano d’ ‘a felusufìa morale, puliteca e ecunommeca. L’opera funnamentale pe capì comme se ‘mmaggenàva ‘o Stato è *‘A Sciénzia d’ ‘a Legislazzione*, pubbrecata ô 1791, tre anne doppo ca murette. ‘O principe – luntano d’ ‘o putere assuluto d’ ‘o Rré quanto abbecino a ll’idee libberale – se senteva affatturato d’ ‘a Cetà ideale *‘e ll’Amice*, ‘a *Philadelphia* d’ ‘a Pensylvania, addò isso sperava - e sperìva - ‘e se nne jì, propio cu ll’aiuto ‘e Franklin.

Ma che tenevano ‘ncummune nu principe napulitano e nu repubblicano ‘e Boston? ‘A soccia manèra ‘e penzà a nu Stato addò ‘e pperzone teneno pe nnatura deritte e libbertà, addò ‘mmèce ‘e regne s’abbasano ‘ncopp’ê privilegge feudale. Sulo ‘e llegge, diceva Filangieri, songo ‘e lémmete ê libbertà ca spettano a tuttequante, e pe cchesto addeventano ‘e ppedamente d’ ‘a felicità ‘e ll’ommo e d’ ‘o cetadino. Isso scriveva tanno:

«*’E qua’ cosa s’occupajeno ‘e rré ‘nfin’a mmo? ‘E tènere n’arzenale ‘a terrebilio, n’artigliarìa putente, n’assercito attato p’ ‘a guerra […] pe truvà comme accidere cchiù crestiàne int’a cchiù ppoco tiempo se po’. […] ‘A cchiù ‘e miezo seculo ‘a felusufìa sta parlanno contr’a cchesta fissazzione militare […] ‘A scena s’è cagnata […] ‘e bbone legge songo ll’ùnneco sustegno â felicità nazziunale […] ‘O populo nun è cchiù schiavo e ‘e signure non songo cchiù patrune […] L’Europa…pe ùnnece secule triato d’ ‘a guerra e d’ ‘a zizzània, mo è addeventata ‘o lluòco d’ ‘a cuietùdene e d’ ‘a raggiona…»*. *(‘A sciénzia d’ ‘a Legislazzione*, libbro I, 1780, Introduzzione).

Embé, si Filangieri scriveva ‘sti pparole chiù ‘e duicient’anne fa, nuje forze avarrìam’ ‘a penzà bbuono a cchello ca sta succedenno mo, cercanno pure ‘e capì ‘o ppecché. Doppo duje secule, ‘nfatte, ‘e cape d’ ‘e State muderne penzano ancora cchiù â putenzia militare ca â *felicità nazziunale.* Over’è ca ll’Europa – doppo ‘o 1945 - nun è cchiù nu *triato ‘e guerre*; però nun è addeventata manco ‘a terra cujéta e chiena ‘e pace ca ‘o principe s’affiuràva. Securamente ‘e popule ‘e ll’Europa nun so’ cchiù schiave d’ ‘e signure ‘e tanno, però nemmanco abbastajeno “*‘e bbone legge*” pe fa’ addeventà ‘a sucietà nosta chiù justa e overo libbera. Pe ausà ‘e pparole ‘e Filangieri, ‘e guvierne ‘e mo teneno ‘ncapa ‘o chiuòvo d’ ‘o pprencìpio ca Filangieri chiammava *‘e cunzervazzione* assaje cchiù ‘e chillo *‘e accujetùdene.* N’ato difiétto ancora è ca chille ca stanno assettate int’a nu parlamento pare ca nun se curano ‘e manténere *“… l’armonia ca ‘a legge ha dda avé cu ‘e pprencìpie d’ ‘a natura*”. Diverzamente, nun ce sarriano accussì ttante guaje pe ll’ambiente e p’ ‘a ggente ca c’hanno ‘a campà.

‘Nzomma, chillu principe allummenìsta ce vuleva ‘mparà a campà siconno natura, giustizzia e pace, p’addeventà cetatìne ammacaro chiù libbere e ffelice. Passate duje secule, però, pare ca penzammo ancora sulo ê recchézze e â putenzia, comme si fussero overo ‘a strata d’ ‘a felicità… Don Gaitàno scriveva tanno: «…*’e ricchezze, e ‘e vvìe pe s’ ‘e granecà […] s’àven’ ‘a spartere bbuono e spannere justamente*» (*ivi*, libbro I, *Chiàno raggiunato ‘e ll’opera*). E’ overo pure ca si fussemo state a sséntere ‘e cunziglie suoje, mo nun ce sarrìano accussì ttante ‘ngiustizzie ecunommeche e suciale. Fatt’è ca ‘o 99 pe cciénto d’ ‘a ggente s’àven’ ‘a spartere ‘o 50 pe cciénto d’ ‘a ricchezza d’ ‘o munno sano, pe lassà l’ata mmità ‘mmàno a na perzona ‘ncopp’a ciento… Ato ca chella “*sucietà ‘e ll’Amìce*” ca se sunnava Filangieri…!